runetrust/blame-folketinget-dk huggingface dataset:
Kim Andersen (V), 2009-11-20:
Altså, hvis der ude på Kløvermarken i Sønder Lygum er fest blandt nogle unge mennesker, eller hvis der har været en eller anden stor fest og der næste dag måske er lidt råberi i forbindelse med opbrud, så kommer der et opkald til politiet, og det bliver så registreret, som om der er vold på Kløvermarken nr. 27, eller hvad det nu kan være. Så viser det sig, når man kommer derud og registrerer, hvad der foregår, at der ikke er tale om vold eller slagsmål eller noget andet.
Thorkild B. Fransgaard (UP), 2001-05-15:
Men jeg kan sige til fru Pernille Blach Hansen, at hvis regeringen ikke tager det høje skatte- og afgiftstryk, som er på dem, der arbejder, der afleverer imellem 64 og 74 pct. i skat, alvorligt, ja, så vil det komme helt af sig selv, at dagpengesatserne bliver sat ned, og det kommer mange andre også til at føle.
Johannes Lebech (RV), 2016-05-19:
Det er måske nok rigtigt, at det er svært for SKAT at gennemføre en analyse meget hurtigere, end det foregår, men man må gøre opmærksom på, at tingene ændrer sig så stærkt, at der også er grund til at bede SKAT om at skynde sig, fordi det her er sådan, at udviklingen næsten går stærkere, end at man kan nå at følge med.
Tom Behnke (FP), 1998-04-22:
Men i den særlige situation, hvor vi alle vidste, at ofrene var lige så meget deltagere i krigen som ofre og omvendt, var det nødvendigt, og det har da også vist sig, at det, som Folketinget gjorde, var rigtigt. Resultatet har vist sig, det er vi tilfredse med i Fremskridtspartiet, og derfor er vi også enige i, at vi fortsat skal have mulighed for at forbyde, at rockerne tager ophold i bestemte ejendomme.
Per Stig Møller (KF), 1997-10-09:
Dér har vi jo foreslået, som vi har nævnt det flere gange, at styrke opsparingen, og vi har nævnt forskellige frivillige gulerodsmodeller: nulvækst i det offentlige og fjernelse af de erhvervsskatter, som altså giver en tyngde på 4-5 pct. af lønsummen i nakken på vores erhvervsliv, og det giver et betalingsbalanceproblem.
Jan Trøjborg (S), 2004-11-24:
Man må jo forudsætte og håbe, at situationen forholdsvis hurtigt kan komme derhen, hvor koalitionsstyrkerne trækker deres militære tilstedeværelse tilbage til en mere strategisk opgave, altså overlader forvaltningen af intern og ekstern sikkerhed til den kommende irakiske overgangsregering.
Ellen Trane Nørby (V), 2019-02-20:
Spørgeren behøver bestemt ikke undskylde, at vi tager spørgsmålene – jeg konstaterede bare, at vi efterhånden er ved at være omkring samtlige sygehuse i Danmark med de her spørgsmål, og derfor vil mit svar jo også på nogle punkter være det samme, nemlig at regeringens sundhedsreform ikke ændrer på sygehusstrukturen i Danmark, og derfor er det måske også lidt påfaldende at se, at der alligevel er socialdemokrater, der ligesom turnerer rundt i lokale medier og siger, at man nu skal frygte for det lokale sygehus, når det ikke er tilfældet.
Pia Christmas-Møller (KF), 1998-06-25:
Den folketingssamling, som vi runder af med afslutningsdebatten i dag og endelig med en stribe tredjebehandlinger i morgen, vil på flere måder indskrive sig i historien, ikke så meget, fordi den med sine godt 3 måneder hører til blandt de korteste i nyere tid, heller ikke så meget, fordi den har været hæsblæsende med indgreb i en storkonflikt og afbrudt af en intensiv EU-kampagne, der sikrede et dejligt klart folkeligt ja til Amsterdamtraktaten, og sådan set heller ikke i sig selv, fordi et stort økonomisk indgreb blev en realitet.
Trine Bramsen (S), 2015-04-17:
Oven i de 100 mio. kr., som vi diskuterer her i dag, og som skal gives ekstra til politiet, er der – det er korrekt – penge, som politiet i forvejen har afsat til den her slags aktioner, og det giver sådan set god mening, at de bruger dem i den her sammenhæng også.
Louise Frevert (DF), 2002-04-19:
Vi får en tur til om ikke ret lang tid, og der er jeg helt sikker på, at Dansk Folkeparti vil prioritere lige netop en hel del af de områder, som fru Anne Baastrup taler om, for vi ved godt, at det handler om mennesker; det handler jo ikke alene om at tilføre økonomiske ressourcer.
Ellen Trane Nørby (V), 2016-05-11:
Som jeg sagde før, kan forældrene, hvis de ikke ønsker deres barn i det tilbud, de bliver anvist til, jo spørge skolelederen på en anden skole, om man mener, at barnet er klar til at blive optaget på det klassetrin, som barnet hører til på, og har de kvalifikationer, der skal til.
Ole Sohn (SF), 1999-12-07:
Jeg forstår på hr. Knud Erik Kirkegaard, at vi er ved at være enige om regnestykkerne, men jeg vil meget gerne medgive, at naturligvis kan en 48-årig og en 52-årig og en 55-årig og 59-årig komme i ordinær beskæftigelse på det private arbejdsmarked.
Pernille Skipper (EL), 2015-04-09:
Satspuljen er som bekendt en pulje bestående af penge, man tager fra mennesker, der er ramt af arbejdsløshed eller er ramt af sygdom, så de hele tiden får færre og færre penge mellem hænderne, og så bruger man pengene til nogle af de mest udsatte grupper i vores samfund – indtil nu til eksempelvis bekæmpelse af hjemløshed osv.
Jette Gottlieb (EL), 2000-02-09:
Når en del af hjælpen privatiseres, bliver der sat mure ned igennem de samlede tilbud til borgerne, og hele tiden vil det privatiserede selskab holde fast i flest mulige opgaver - sådan er privat foretagsomhed jo - og dermed modarbejde den fleksibilitet og helhed, der kan være i en veldrevet kommune, hvor det altid er behovet og mennesket, der står i centrum, og ikke aktionærhensyn om at tjene penge, som det er efter markedsøkonomiens principper i et veldrevet privat firma.
Kirsten Normann Andersen (SF), 2025-05-06:
Derfor noterede jeg mig også, at sundhedsministeren selv bemærkede, at der ikke nødvendigvis er så stor en privat interesse for forskning i eksempelvis sjældne sygdomme, antibiotika og den slags, og derfor er der også brug for, at vi prioriterer nogle offentlige ressourcer til lige præcis de områder.
Lea Wermelin (S), 2021-10-13:
Hvis grødeskæring, dvs. også ekstraordinær grødeskæring, er uforenelig med mål for natur og vand, kan grødeskæring kun ske, hvis betingelserne for fravigelse i medfør af vandramme- og naturdirektiverne er til stede og processerne herfor følges.
Per Ørum Jørgensen (KF), 2006-01-17:
Og der må man jo sige, at den i hvert fald for boligejerne ikke er særlig opløftende med hensyn til grønne afgifter og med hensyn til boligskat osv. Er det, fru Lotte Bundsgaard siger som svar på mit første spørgsmål, reelt, at ingen skatter og afgifter stiger for boligejerne, hvis Socialdemokratiet får magten igen?
Tove Videbæk (KD), 2004-11-17:
Sundhedsstyrelsen i Danmark har i forslaget til handlingsplan mod selvmord og selvmordsforsøg netop anbefalet begrænsning af pakningsstørrelserne, mens Lægemiddelstyrelsen er firkantet imod, og Lægemiddelstyrelsen i Danmark er nu efterhånden den eneste lægemiddelstyrelse i hele Europa, der mener, at pakningsstørrelser ikke betyder noget for antallet af selvmord og selvmordsforsøg.
Carsten Hansen (S), 2005-11-25:
Så er det, at vi spørger, fordi finansministeren kompenserer de her rigeste kommuner, om hr. Tom Behnke og Det konservative Folkeparti ikke synes, at det er underligt, at man kompenserer Søllerød og de rigeste kommuner nord for København, samtidig med at man går ud og tager boligstøtten fra enlige forsørgere.
Marianne Jelved (RV), 1999-11-03:
Nu skal jeg prøve, om jeg har forstået det. Hvis der i den regeringskonference, der kommer til at løbe nu, kommer emner ind som f.eks. harmonisering af arbejdsmarkedsområdet og med begrundelse i den fælles valuta, og resultatet ikke skulle være af en sådan karakter, at grundloven foreskrev, at der skulle være en folkeafstemning, så beder hr. Keld Albrechtsen om, at der bliver en folkeafstemning, fordi vi har et forbehold over for den fælles valuta.
Tina Nedergaard (V), 2009-09-08:
Hvis man skulle eftersøge politisk lederskab, skulle man i Det Radikale Venstre måske søge efter et sted, hvor man faktisk også ville få indflydelse med de mandater, man har, og ikke blindt vende sig mod nogle, hvis økonomiske politik man jo slet, slet ikke er enig i.
Bjarne Laustsen (S), 2009-05-12:
Hvis man kombinerer de her ting, hvor man bruger en arbejdsfordelingsperiode til at sørge for, at de her folk, der ofte ikke har trukket ret meget på uddannelseskontoen, får noget uddannelse, så kan medarbejderne måske undgå ledighedsperioder i fremtiden, og virksomheden kan fastholde nogle dygtige medarbejdere.
Ole Hækkerup (S), 2013-05-07:
Kan man forestille sig, at politiet som en del af den indsats, som de har gjort i forbindelse med bl.a. bandekonflikten, uden at det har været fremme i offentligheden, har haft nogle med fra Politiets Efterretningstjeneste, der lige præcis har forfulgt det her spor?
Kristian Jensen (V), 1999-12-16:
Hvornår lever Det Radikale Venstre op til sit ansvar om frihed på arbejdsmarkedet, op til sine gamle traditioner om frisind, og stemmer for, at vi kan få noget af den frihed på arbejdsmarkedet, som vi savner, både hvad angår Ikadan, Brørup Maskinstation, Kommandørgården i Ribe og i snesevis af andre sager, der er?
Kim Behnke (FRI), 2000-09-06:
befolkningen, at de, der kommer til at betale de 15 mia. kr., er den selv samme befolkning, i stedet for at fortælle folk, at deres kontoudtog fra banken fortsat vil være gratis eller fortsat vil være med gebyrer, og at banken ikke tager noget for at gange deres indestående i kroner og regne frem til, hvad de nu skal have stående i euro.
Kathrine Olldag (RV), 2022-03-15:
Men da vi af tekniske årsager ikke kan stille ændringsforslag til finansieringen, har vi i stedet bedt Udlændinge- og Integrationsministeriet om en udtalelse i betænkningen, som bekræfter, at man ændrer finansieringen af lovforslaget, så finansieringen i 2022 i højere grad baseres på anvendelse af generelle reserver frem for udviklingsbistanden.
Leif Mikkelsen (LA), 2012-02-02:
Hvis vi skal have det etableret, have nogle af de visioner ført ud i livet, der har været talt om i de byer, jeg her har nævnt, og også udvidelsen i forbindelse med det her forslag, tror jeg, der skal skaffes andre finansieringsmuligheder end de her instanser, som jo ernærer sig ved skatteopkrævning, for så har det meget lange udsigter.
Peder Sass (S), 2000-03-22:
Det lyder, som om hr. Frank Dahlgaard ønsker at genindføre en opdragelse efter kæft, trit og retning-metoden, hvor forældrene skal love, at deres børn vil opføre sig ordentligt i skolen, og at børn, der er uordentlige, skal isoleres i specielle klasser og dermed lukkes ude fra klassefællesskabet, der skal danne grundlag for deres netværk videre i deres livsforløb.
Aage Frandsen (SF), 1999-04-20:
Spørgsmålet, om Tvindsærloven var i overensstemmelse med grundloven, blev af en række politikere afvist med, at de gad ikke høre på dette juristeri, og når vi talte om juraen i den her forbindelse, forhindrede det, at vi fik vedtaget den der lov.
Pia Kjærsgaard (DF), 2023-03-30:
Det er bare sådan i al venlighed og måske lidt teknisk, men det ærgrer mig altid, når en vikar går op og holder ordførertalen, og man så faktisk føler, at man sidder hernede og måske skal lade være med at stille spørgsmål, fordi det jo er den anden dér.
Elsebeth Gerner Nielsen (RV), 2005-05-12:
Men jeg er da dybt forundret over, at Dansk Folkeparti nu står og siger, at man er parat til at bruge penge på at integrere etniske minoriteter, når man i øvrigt siger, at hvis man havde 600 mio. kr. i hånden, ville man hellere bruge dem til kræftbehandling, til at forøge ældrechecken, til at forbedre hjemmehjælpen.
Kristian Thulesen Dahl (DF), 2004-05-05:
Det her er slet ikke en udtømmende gennemgang af vores holdning til alle de her store områder, det er bare lige et forsøg på med en bred pensel at give en gennemgang af vores hovedsynspunkter, men der er jo mange andre ting, bl.a. frivillighed i forhold til kommunal sammenlægning og lignende, man også kunne have taget fat på. Det kan være, jeg får lejlighed til at komme tilbage til det ved besvarelsen af de spørgsmål, der forhåbentlig er.
Søren Kolstrup (EL), 2001-04-27:
Nu er folk blevet mere tilfredse, men graden af tilfredshed med Oslosystemet afhænger meget, meget af, om man samtidig med og allerhelst en tand tidligere, end man indfører det, er i stand til forlods at arbejde for øget fremkommelighed for busser og andre kollektive trafikmidler.
Mariann Fischer Boel (V), 2003-10-24:
Virkeligheden viser bare, at bedre vaner og bedre ernæring ikke opnås gennem de sædvanlige værktøjer, som oppositionen peger på, og et af elementerne har jo været offentlige bespisningsordninger, altså offentlige ordninger på den måde, at de er betalt af det offentlige.
Kristian Thulesen Dahl (DF), 2020-06-09:
Vil statsministeren bruge det kort, eller er det egentlig bare for at prøve at tale sådan lidt sukkersødt til den danske befolkning om, hvad man mener, men når det så kommer til stykket og man sidder dernede ved forhandlingsbordet, så går man med på, lad os sige en eller anden fifty-fifty-ordning, som jo stadig væk betyder et astronomisk milliardbeløb som ren gave til Sydeuropa?
Tom Behnke (KF), 2001-10-11:
For hvis man ser i forslagets § 17 om overgangsbestemmelserne, kan man se, at der er en hindring, som jeg læser forslaget, for der står i § 17, stk. 3, at en person, der kan dokumentere at have gennemført uddannelse til laborant og sammenlagt har været ansat som hospitalslaborant eller laborant på en mikrobiologisk afdeling i mindst 3 år inden for de sidste 5 år forud for lovens ikrafttræden, svarende til fuldtidsansættelse, har ret til at få autorisation som bioanalytiker.
Trine Bramsen (S), 2015-05-21:
Det gælder eksempelvis forhold omkring prøveløsladelse, som Straffelovrådet er blevet bedt om at se på; den chikanerende adfærd mod myndighedspersoner og samarbejdet mellem myndigheder er der allerede mulighed for at håndtere i dag; og andre forslag igen vil betyde en detailstyring af myndighederne, som vi ikke finder hensigtsmæssig.
Connie Hedegaard (KF), 2008-05-06:
Jeg kan sige til hr. Kim Mortensen - jeg kan se, at hr. Kim Mortensen nu sidder ved siden af fru Mette Gjerskov, så det vil hun kunne bekræfte - at jeg allerede har tilkendegivet over for forligskredsen, at der er nogle af tingene, vi meget gerne vil imødekomme.
Mette Kierkgaard (M), 2024-02-28:
Med ældrereformen vil vi også understøtte mere lokal frihed i tiltro til, at de bedste løsninger findes lokalt, og derfor har vi heller ikke nogen konkrete intentioner om at indføre detaljerede nationale krav til samtlige kommuner til, hvordan man arbejder med specifikke succes- og kvalitetsparametre.
Lars Christian Lilleholt (V), 2015-12-17:
I Danmark har en stor del af debatten på klimaområdet igennem efteråret været præget af debatter om fordele og ulemper ved at fastsætte et særskilt dansk reduktionsmål i 2020, som rækker videre end det ambitiøse mål, som Danmark allerede har forpligtet sig til at opfylde som led i opfyldelsen af EU's overordnede klimamål i 2020 og 2030.
Henriette Kjær (KF), 2003-04-09:
Og det er sådan set nøglen i det her. Så er der de meget socialt belastede børn, hvor der i dag allerede jo gøres en lang række forskellige indsatser, hvor man har fripladser i daginstitutioner, hvor børnene kan komme og få et pædagogisk tilbud, selv om familiens økonomi ikke rækker til det.
Tove Videbæk (KRF), 2001-05-02:
f.eks. på Haslev Lærerseminarium. Kommunernes Landsforening har dags dato sendt en udtalelse til os, og den stemmer helt overens med ministerens svar på et af mine spørgsmål, nemlig at den eventuelle særlige læreruddannelse, som man påtænker, bør tilrettelægges, så den giver fuld lærerkompetence, eller så lærerne bliver hele lærere, som KL udtrykker det.
Frank Jensen (S), 1998-01-15:
I de åbne anstalter kan det tillades, når uddannelsesmæssige eller arbejdsmæssige forhold i det enkelte tilfælde taler for det. Men under alle omstændigheder må tilladelsen kun gives, hvis der ikke er fare for misbrug, og hvis ordens- og sikkerhedsmæssige hensyn ikke taler imod det.
Simon Kollerup (S), 2016-04-26:
Jeg studsede lige over en bemærkning, der faldt i et svar til fru Lisbeth Bech Poulsen, hvor Venstres ordfører sagde, at MSC-mærkningen er en overflødig mærkningsordning forstået på den måde, at den er unødvendig og egentlig ikke burde være der.
Jesper Petersen (SF), 2012-05-30:
Og i sin korte tid i opposition er det nu også lykkedes oppositionens leder, eksstatsministeren, at love danskerne reelle skattelettelser for ikke mindre end 13 mia. kr. uden at kunne pege på, hvor pengene konkret skal komme fra, og om man overhovedet er villig til at lave de reformer, der skal til, og uden at forklare, hvorfor det er så galt at ville lave skatteomlægninger, som man sådan set selv gjorde ad flere omgange.
Lars Barfoed (KF), 2010-02-04:
Så sympati, al min sympati for intentionerne, men jeg mener altså, man får meget lidt mobilitet ud af det, og det gavner ikke klimaet eller miljøet i nogen udstrækning, der er værd at nævne, tværtimod giver det jo endnu mere forurening, at folk holder i kø.
Marcus Knuth (KF), 2022-03-02:
For det er bl.a. de smuthuller for 18-19-årige, der gør, at man efter reglerne i dag kan få permanent opholdstilladelse som 18-årig, statsborgerskab som 19-årig, og så er det jo ikke så mærkeligt, at der er nogle, der bare læner sig tilbage, fordi der ikke er blevet stillet krav til dem, og dermed begår kriminalitet og ender på overførselsindkomst.
Louise Schack Elholm (V), 2012-04-13:
I den syvende del af lovforslaget giver det rigtig god mening at man har tænkt sig at udvide underretningspligten kommunerne imellem til også at gælde mellem Grønland og Danmark, så børn og unge ikke tabes på gulvet, blot fordi de flytter mellem vores to lande, og det synes jeg er rigtig positivt.
Lene Espersen (KF), 2008-01-11:
Men jeg må sige til fru Line Barfod, at jeg er meget uenig i det billede - jeg ved ikke, om det var en uheldig vægtning i ordførertalen eller det var helt bevidst - der blev tegnet af, at det nærmest skulle være politiets skyld, at der opstår en masse optøjer og konflikter.
Charlotte Antonsen (V), 2005-04-19:
Det var forudsætningen, da man satte hele charterarbejdet i gang, altså da man konstruerede det oprindelige politiske charter, så i og med at der ikke foreligger noget nyt, men at man blot samler nogle allerede eksisterende regler i charteret, får det selvfølgelig heller ikke nogen juridisk betydning, at man nu traktatfæster charteret.
Anne Grete Holmsgaard (SF), 2006-04-27:
Det er altså det, vi fra statens område har haft siden midten af 1980'erne, hvor vi besluttede, at de myndigheder og organisationer, der har ret til at indstille til et råd eller et udvalg eller en kommission, skal indstille både en kvinde og en mand, og at man skal sammensætte udvalget med henblik på, at der skal være en ligelig repræsentation af kvinder og mænd.
Torsten Gejl (ALT), 2023-06-01:
Der er adskillige af de partier, der har støttet det her forslag, som vil blive regeringsbærende i fremtiden eller blive støttepartier for kommende regeringer, og jeg håber, at I vanen tro – det er jo nærmest sædvane i Folketinget – vil tage de forslag med ind i regeringssamarbejdet, som I stemte for, da de var spæde politiske spirer i form af beslutningsforslag.
Benedikte Kiær (KF), 2012-04-10:
Men derudover håber jeg også, at ministeren gransker høringssvarene fra bl.a. BL meget grundigt, for der er noget, der tyder på, at mange af de udsættelser, vi ser, sker, efter at kommunen har anvist en alt for dyr bolig, i forhold til hvad lejeren egentlig kan betale.
Simon Kollerup (S), 2021-03-09:
Det kommer til at gavne forbrugerne, fordi beføjelserne i høj grad er rettet imod at stoppe farlige og ulovlige produkter, der sælges fra hjemmesider uden for EU, og det gavner også danske virksomheder, fordi konkurrenceforholdene forbedres, når alle følger samme spilleregler.
Simon Emil Ammitzbøll (RV), 2007-06-01:
Så blev jeg kritiseret af fru Pia Kjærsgaard for, at uha, De Radikales forslag var særlove, og samtidig skal man høre fru Pia Kjærsgaard omtale regeringen og Dansk Folkepartis forslag som et forslag, hvor vi nu starter med irakerne, og så kan vi udvide det senere.
Morten Messerschmidt (DF), 2007-02-08:
Man kunne sådan set svare ved at stille et modspørgsmål: Tror hr. Rune Lund, at der er stor forskel på, om han bliver ramt af svensk gammastråling frem for dansk gammastråling eller beta- eller alfastråling, det er sådan set ligegyldigt, altså radioaktiv bestråling?
Ane Halsboe-Larsen (S), 2012-12-19:
Jeg synes, at man med rette i den situation, vi ser nu, hvor vi stadig er i en krise, og hvor vi ikke har stillinger nok til folk at søge, kan spørge sig selv, om det var god timing af Venstre tilbage i 2010, og om man forudså den økonomiske krises udvikling godt nok.
Poul Henrik Hedeboe (SF), 2006-03-15:
Og så er der altså heller ikke mere, der er o.k. I det forløb her har jeg syntes, at det var meget træls, at det var så meget op ad bakke at forsøge at komme igennem med undersøgelser af andre løsninger, og jeg har mange gange spekuleret på, hvorfor det er så træls.
Christian Friis Bach (RV), 2024-04-16:
Der er med optagelsen af sagen om et muligt brud på folkedrabskonventionen ved Den Internationale Domstol, undersøgelserne af mulige krigsforbrydelser fra Den Internationale Straffedomstol, klare udtalelser om ulovlige aktioner fra FN's højkommissær for menneskerettigheder, udtalelser om krigsforbrydelser fra internationalt anerkendte folkelige foreninger og fra de førende danske og internationale folkeretsjurister ingen tvivl om, at der er en risiko.
Aaja Chemnitz Larsen (IA), 2021-05-18:
Vi jo er nødt til at konsolidere den gode praksis, der er med, at Grønland sidder med ved bordet og bliver inddraget i højere grad, så mit spørgsmål er: Er det noget, man også kunne forestille sig at Venstre, hvis de kom til magten, ville være med til at støtte, altså at Grønland også i højere grad kunne have det her albuerum at agere i?
Kristian Thulesen Dahl (DF), 2014-05-15:
I spørgsmålet om grænsekontrol ønsker vi jo, at vi får etableret en forståelse for, at den aftale om grænsekontrol, vi lavede før sidste valg, bliver retableret; altså, at vi får den grænsekontrol gennemført, som vi faktisk aftalte med Venstre før sidste valg.
Morten Bødskov (S), 2011-01-26:
Så må man jo sige, at man mener, at det er udtryk for en højere retfærdighedssans, at de 100 rigeste i Danmark i gennemsnit skal have 2,7 mio. kr. i skattelettelser, mens smeden, mureren, tømreren, SOSU-assistenten, pædagogen, ingeniøren og andre, som kæmper hver eneste dag på arbejdsmarkedet, mister efterlønnen.
Jens Joel (S), 2020-03-17:
Jeg oplever egentlig, at rigtig mange mennesker på mange niveauer har taget ansvar; helt fra regeringen, sundhedsmyndighederne, ministeriet, som har arbejdet dag og nat for at få det her klar, til ude på skolerne, hvor ledere, lærere, pædagoger, institutionsledere, alle folk, tager ansvar for at løse situationen på bedst mulig måde i en meget vanskelig situation.
Poul Henrik Hedeboe (SF), 2006-05-19:
Ministeren sår lidt tvivl med hensyn til, om det retmæssigt kan lade sig gøre at summere op på den her måde, men på en række andre områder, som også den radikale ordfører nævnte, kan vi faktisk forfølge den praksis, i modsætning til at der skal en afgørende overtrædelse til, for at der bliver slået ned.
Per Clausen (EL), 2006-05-18:
Jeg vil bare spørge den socialdemokratiske ordfører, om han ikke er enig i, at en af grundene til, at globalisering ikke altid opfattes som en velsignelse af mennesker, der er økonomisk dårligt stillet i vores samfund, og heller ikke af mennesker, der er økonomisk dårligt stillet i andre dele af verden, kunne være, at globaliseringen også har nogle økonomiske og sociale konsekvenser, som der også må gøres op med.
John Dyrby (S), 2006-11-29:
Må jeg tolke svaret derhen, at vi efter den 1. januar i virkeligheden får en revurdering af det her regelsæt, så det mere afspejler markedsprisen på den bolig, som en ansat bor i, og som den ansatte får stillet til rådighed, så skatteansættelsen sker i forhold til værdien af den her bolig?